(צילום: יונתן זינדל/פלאש90)

שנה וחצי לאחר הפארסה של ממשלת נתניהו בהצבת מגנומטרים בשערי הבית והסרתם בבושת פנים, קובע היום בג"צ כי האפליה נגד יהודים בהר הבית מוצדקת.

שלושת שופטי בית המשפט העליון – נשיאת בית המשפט העליון השופטת אסתר חיות, המשנה לנשיאה השופט חנן מלצר והשופט ניל הנדל בשבתם כבג"צ דחו לפני זמן קצר עתירתם של ראשי עוצמה יהודית, ד"ר מיכאל בן ארי, ברוך מרזל, עו"ד איתמר בן גביר ויו"ר להבה בנצי גופשטיין נגד המדיניות המפלה בעת הבידוק בשערי הר הבית.

בעקבות ההתקפלות של הממשלה, בחודש יולי 2017 והסרת הבידוק הבטחוני ממוסלמים והשארת המגנומטרים רק בשער המוגרבים – היחיד בו מותרת כניסת לא מוסלמים, עתרו הארבעה באמצעות עו"ד איתמר בן גביר וטענו כי המצב שנוצר פוגע שלא כדין ובניגוד לעקרון השוויון במבקרים היהודים והתיירים הפוקדים את הר הבית לבין המוסלמים שהבידוק שלהם כלל אינו כולל שימוש במגנומטר.

בעתירה נטען כי המדובר באפליה בין דם לדם וגזע לגזע, בפרט כאשר בחינת ההיסטוריה של הר הבית מלמדת שדווקא המוסלמים הם אלה שביצעו פיגועים וכעת דווקא היהודים נאלצים לעבור בידוק במכונה ואילו כניסת המוסלמים היא ללא כל בדיקה.

חיות: להבחנה בדרכי הבידוק יש הצדקה

בא כוח הפרקליטות, עו"ד ד"ר יובל רויטמן טען כי למשטרה יש שיקול דעת רחב וכי המדובר בצורך ביטחוני. בעת הדיון השיב עורך הדין בן גביר כי באין ספור החלטות בג"צ החליט להעדיף את עקרון השוויון על הצורך הביטחוני, וכי כאשר היה מדובר בערבים בנמל התעופה, בכבישים נפרדים ליהודים וערבים, בגדרות ומחסומים לצורך ביטחון שופטי בג"צ ביטלו ההחלטות וקבעו כי עקרון השוויון הוא עקרון חוקתי מן המעלה הראשונה ופגיעה בשוויון היא הקשה מכולן.

הבוקר החליטו שופטי בג"צ לדחות את העתירה. בפסק הדין אותו כתבה הנשיאה חיות היא מאשרת שאכן קיימת אפליה וכי :"העותרים סבורים כי ההחלטה על הסרת המגנומטרים משמונת שערי הכניסה לסולמי יצרה פגיעה בשוויון בין מבקרים יהודים למבקרים מוסלמים במתח. אכן קיים שוני באמצעי הבידוק אך לאחר ששמענו הסברים מפורטים מאת גורמי המשטרה והביטחון שוכנענו כי יש לכך הצדקה."

עוד קובעת הנשיאה חיות: "יש לזכור כי זכות התפילה והפולחן של המתפללים היהודים הנכנסים דרך שער המוגרבים אינה נפגעת ואף העותרים לא טענו לכך, שכן הסדרי הבידוק השונים אינם מונעים מיהודים את עצם הכניסה למקום… שוכנענו כי ההבחנה בדרכי הבידוק יש לה הצדקה לשמירת הביטחון והבטחת הסדר של המבקרים במתחם, לפיכך אנו סבורים כי על אף השוני באמצעי הבידוק, בשערים השונים, שיקול הדעת הופעל על ידי המשטרה ולא מצאנו עילה להתערב בו"

עו"ד איתמר בן גביר אמר בעקבות הפסק: "המדובר ביום שחור לדמוקרטיה הישראלית, בית המשפט העליון מנציח את האפליה ומבלי להתבלבל נותן לה צידוקים. בעשרות פסקי דין יצאו השופטים חיות, מלצר והנדל נגד אפליה ומצער מאוד שדווקא כאשר מדובר במתפללים יהודים בית המשפט לא מונע אפלייתם ופוגע בהם".